Der er nerver på, når spillerne fra Aalborg Pirates fredag aften skøjter på isen i Gigantium Isarena. Her står nordjyderne over for Gentofte Stars i den altafgørende kamp syv i kvartfinaleserien, hvor de første seks opgør er endt med hjemmesejre. - Vi er selvfølgelig meget spændte. Der er meget på spil. Der er nerver på og spændingen er høj, siger Aalborg Pirates' direktør Thomas Bjuring til TV2 Nord. Det er en billet til Metal Ligaens semifinaler, der står på spil i fredagens kamp, og kampens vigtighed vil formentlig skinne igennem på isen. - Det er så nemt. En sejr er det eneste, der tæller. Hvis jeg var spiller, så ville jeg se frem til at spille sådan en kamp. Det er en spændende kamp. Det er der, hvor man skal vise, hvad man står for, og at man tør at spille sådan en kamp, siger assistenttræner og sportschef Ronny Larsen. Det er ikke slutspilserfaring, der er mest af på hverken Aalborg Pirates' eller Gentofte Stars' hold. Endnu færre af spillerne har tidligere skulle præstere i en altafgørende kamp, hvor vinderen kan se frem til en ny slutspilsserie, mens taberen må gå på tidlig sommerferie. - Det gælder om at være glade og tro på, at det kan lade sig gøre. Det nytter ikke noget at være alt for nervøs og bange for at spille ishockeykampen, selvom det er en kamp syv, siger Pirates' kaptajn Julian Jakobsen. Han håber, at det ret unge Pirates-hold kan følge den opskrift i fredagens kamp, hvor der formentlig bliver tæt på fuldt hus på lægterne. - Vi er stadig et forholdsvis ungt og urutineret hold i slutspilssammenhæng, så nu må vi se, hvordan folk reagerer, men der har været god stemning - også efter kampen i tirsdags, selvom vi tabte - og det er et tegn på, at folk ikke tænker alt for meget over tingene. Det er alfa og omega før den sidste og afgørende kamp, siger Julian Jakobsen til TV2 Nord. Aalborg Pirates har præsteret meget mere, end de fleste havde forventet før sæsonen. Piraterne vandt grundspillet og spillede sig også helt frem til pokalfinalen, hvor det dog blev til et nederlag til Rungsted. Et nederlag fredag vil dog gøre en brat ende på holdets jubelsæson. - Det vil ikke være en fiasko for os. Vi har klaret os over al forventning, og jeg tror ikke, der er en eneste, som havde troet på, at vi skulle ende i en pokalfinale og slutte grundspillet som nummer et, men det er klart, at mere gerne vil have mere. Holdet er også til det, så vi har selvfølgelig forventninger og forhåbninger om, at vi får mere at spille for i de kommende uger, siger Thomas Bjuring. I ishockey er der som bekendt nærmest to sæsoner. Grundspillet er én ting, men slutspillet lever ofte sit eget liv. Ronny Larsen mener dog ikke, at Aalborg-spillerne har ramt topformen for tidligt på sæsonen. - På et tidspunkt i grundspillet spillede vi måske lidt over evne, men jeg vil sige det sådan, at det kommer ikke som en overraskelse for os, at vi skal ud i syv kampe mod Gentofte. Det er et rigtig stærkt hold - særligt i Gentofte - og det vidste vi godt på forhånd. Vi er også stærke på hjemmebane, og det skal vi vise, siger Ronny Larsen. Det var Aalborg Pirates, der - som vinder af grundspillet - frit kunne vælge modstander blandt holdene, der endte fra femte- til ottendepladsen i grundspillet i Metal Ligaen. Om de valgte den forkerte kvartfinalemodstander, er dog for tidligt at sige. - Jeg ved ikke, om man kan snakke om, at vi valgte den forkerte. Det var en betragtning, som både trænere og spillere var enige om, så det tror jeg ikke. Vi havde selvfølgelig håbet på, at det kunne være afgjort en smule tidligere, men Gentofte er et godt hold, og det vidste vi også godt fra starten af. Det har været en svær opgave, og der har ikke været nogle nemme kampe i denne kvartfinaleserie, siger Thomas Bjuring. - Vi kan snakke om, om vi valgte forkert, når serien er ovre. Lige nu handler det om fredagens kamp og om at vinde, siger Julian Jakobsen. Thomas Bjuring mener, at det summer af slutspilshockey omkring hele staben i Aalborg Pirates og i byen generelt. På bundlinjen vil en sejr i fredagens skæbnekamp også kunne ses, når det økonomiske resultat for sæsonen skal gøres op. - Jeg synes, vi er fornuftigt med, men det er klart, at en semifinaleserie mod Frederikshavn eller Esbjerg vil lune godt i kassen, siger Thomas Bjuring til TV2 Nord. Der er faceoff til den afgørende kamp syv i Gigantium fredag aften klokken 19.30.

Opsummering:
Sæsonen står på spil for Aalborg Pirates, når holdet fredag møder Gentofte Stars i den altafgørende syvende kvartfinale. Piraternes kaptajn håber, at holdet kan bevare roen og spille frit.